Klimovskas

Klimovskas () – srities pavaldumo miestas Maskvos srityje (Rusija), 21 km į pietus nuo Maskvos ir 1 km į pietus nuo Podolsko. 2011 m. sausio 1 d. buvo 56 160 gyventojų. Miesto teises turi nuo 1940 m. Miesto plotas 17,27 km².

Geografija 
Klimovskas šiaurėje ribojasi su Podolsko miestu. Iš visų supa Maskvos srities Podolsko rajonas. Geležinkelio linija dalina miestą į dvi dalis – rytinę Veseniają () ir vakarinę Grivną (). Miestą supa miškai. Miesto teritorijoje yra parkas Dubrava (). Miesto centras yra 175 m virš jūros lygio.

Miestas yra Maskvos upės ir Okos lygumoje (), Rytų Europos lygumos centre. Klimovsko teritorija teka upės Rožajus (kitaip dar Sosnovka) ir Petrica.

Klimatas – saikingai žemyninis, žiemos santykinai švelnios, o vasaros – šiltos drėgnos. Vidutinė sausio temperatūra – apie −10 °C, liepos – +17 °C. Vidutinė vasaros trukmė – 130 dienų. Dažnai praeina ciklonai iš Atlanto, kartais – iš Viduržemio jūros, kas didina debesuotumą.
Vidutinis kritulių kiekis – 550 mm. Krituliai gausiausi vasarą, rečiausi – Žiemą. Vidutinis sniego dangos storis žiemą – 8–10 cm. Oras užterštas nedaug.

Naudingos iškasenos nekasamos, nors Klimovsko pietrytiniame pakraštyje yra vienintelis molio telkinys.

Miškuose apie Klimovską veisiasi voverės, žalčiai, kiti gyvūnai. Dažni paukščiai – geniai, zylės, žvirbliai, sniegenos, balandžiai, varnos, kovai, šarkos ir kt.

Miesto valdžia 
Atstovaujamasis valdžios organas yra Klimovsko miesto apygardos Deputatų taryba.. Ją sudaro 19 deputatų iš 4 apylinkių.

Miesto galvos 
 1940–1948 m.: Georgijus Bezobrazovas (Георгий Васильевич Безобразов);
 1948–1949 m.: Fonariovas (Фонарёв);
 1949–1960 m.: Aleksejus Jenkovas (Алексей Григорьевич Еньков);
 1961–1975 m.: Ivanas Rožkovas (Иван Георгиевич Рожков);
 1975–1984 m.: Aleksandras Ivanovas (Александр Георгиевич Иванов);
 1997–2004 m.: Michailas Razuvajevas (Михаил Михайлович Разуваев);
 2004–2008 m.: Andrejus menšovas (Андрей Николаевич Меньшов)
 nuo 2008 m.: Jevgenijus Patruševas (Евгений Викторович Патрушев).

Istorija 
Miestas pavadintas pagal toje vietoje anksčiau buvusio kaimo Klimovkos (Климовка) pavadinimą.

Pagal kraštotyrininko Michailo Nekrasovo knygoje „Klimovsko istorija“ (История Климовска) išsidėstytą versiją pirmi duomenys apie Klimovkos kaimą žinomi iš 1826 m. Į būsimo kaimo vietą, pakelėje iš Maskvos į Tulą, kunigaikštienė Jelizaveta Viazemskaja atkeldino grupę savo valstiečių, o seniūnu paskyrė Klimentą (Klimą) Semionovą. Spėjama, kad nuo iš jo vardo kilo ir kaimo pavadinimas.

Klimovkos kaimas aptarnaudavo Tulos traktu pravažiuojančius keleivius. Pagal 1865 m. knygą „Maskvos gubernijos gyvenamų ir negyvenamų žemių knyga“ (Поземная книга населенных и ненаселённых земель Московской губернии) Klimovkos kaimas buvo priskirtas Koledino valsčiui. Valstiečiai vertėsi ne tik keleivių aptarnavimu (maitino, apnakvydindavo), bet ir žemdirbyste, žiemą – pervežimais.

1893 m. Klimovkoje gyveno 228 žmonės. 1917 m. buvo organizuota Klimovkos kaimo taryba (Климовский сельский Совет). Tuo metu kaime veikė „Mechaninių dirbinių draugija tekstilės įrangos atsarginėms dalims gaminti“ (Товарищество механических изделий по изготовлению запасных частей к текстильному оборудованию), kuri 1918 m. buvo pervadinta į Valstybinę Klimovkos mašinų gamybos gamyklą (Государственный Климовский машиностроительный завод). 1930 m. atsidarė fetro ir avalynės fabrikas, 1934 m. – žaislų fabrikas. Taip apie 1930 m. Klimovka jau buvo darbininkų gyvenviete su išvystyta pramone, o 1940 m. spalio 7 d. gavo miesto teises. Tuo metu Klimovske buvo ligoninė, ambulatorija, su sveikatos punktai, 4 mokyklos (2 pradinės, 1 septynmetė, 1 vidurine). Mieste gyveno 11 tūkst. gyventojų. Prieš pat karą buvo pastatytas duonos kombinatas.

Didysis Tėvynės karas 
1941 m. Klimovskas buvo atsidūręs pafrontės zonoje, jį ne sykį bombardavo vokiečių aviacija. Daug gyventojų dalyvavo karo veiksmuose, visi suaugę miesto gyventojai dalyvavo gynybos linijų statybose.
Dalis gyventojų kariavo šauktinių kariuomenėje. Klimovsko mechanikos gamykla buvo evakuota į Penzą ir Taškentą. Kitos gamyklos buvo pertvarkytos ir gamino produkciją armijai. Klimovsko šovinių gamykla (tada vadinta Новоподольский патронный завод) gamino 7,62 mm Tokarev (naudotus TT pistoletuose ir PPŠ pistoletuose kulkosvaidžiuose) ir kitokius šovinius, mechanikos gamykla gamino minas.

Pokaris 

Po karo miestas ėmė sparčiai augti.
 1936 m. ėmė veikti Novopodolsko šovinių gamykla, kuri 1960 m. pavadinta Klimovsko štampavimo gamykla (Климовский штамповочный завод ). 2001 m. ji tapo UAB „Klimovsko specializuota šovinių gamykla“. (Климовский специализированный патронный завод). Po karo ši gamykla ne tik gamino šovinius, bet ir ėmė gaminti liaudies vartojimo prekes.
 1943 m. šovinių gamyklos bazėje buvo įkurtas „Šovinių projektavimo mokslinis tiriamasis institutas“ (Научно-исследовательский институт проектирования патронов), kitaip dar NII-44 (НИИ-44 'Mokslinio tyrimi institutas Nr. 44). Dabar tai CNIITočmaš.
 1947 m. pastatyta užtvanka ant Petricos upės.
 1951 m. Klimovske įsikūrė karinis dalinys (в/ч 34608) – 309-asis centrinis radiopelengacijos mazgas (), pavaldus GRU.
 1968 m. ėmė veikti gelžbetonio konstrukcijų ir statybos gaminių gamykla, kuri dabar vadinasi AAB „Zavod ŽBI“ (ОАО «Завод ЖБИ» 'Gelžbetonio gaminių gamykla').

1977 m. sausio 28 d. RTFSR AT prezidiumo nutarimu Klimovskas gavo srities pavaldumo miesto statusą.

1993 m. Klimovskas gavo mokslamiesčio (naukogradas, ) statusą.

2002 m. patvirtintas Klimovsko herbas.

Gyventojai 
Klimovsko gyventojų skaičiaus kitimas:
 1939 m. – 10 900,
 1959 m. – 29 500,
 1967 m. – 39 600,
 1970 m. – 42 900,
 1971 m. – 44 800,
 1979 m. – 54 000,
 2009 m. – 56 000,
 2010 m. – 55 618,
 2011 m. – 56 160.
 
Klimovsko gyventojų užimtumo centras pateikia tokius 2011 m. sausio 1 d. duomenis:
 Gyventojų skaičius – 56 077 žmonės
 Ekonomiškai aktyvūs žmonės – 16 451
 Dirbantys žmonės – 15 962
 Bedarbiai – 381
 Laisvų darbo vietų – 427
 Vidutinis mėnesinis darbo atlyginimas 2010 m. – 20 808 rubliai.

Pramonė 
2010 m. mieste veikė 217 pramonės ir mokslo įmonių ir organizacijų.

Miesto pramonės produkcija – polimeriniai vamzdžiai ir movos, siurbliai, kompresoriai ir įranga jiems, plastikiniai langai, maisto produktai, tvirtinimo gaminiai, plastikiniai gaminiai, popierius ir kartonas, baldai, gynybinės paskirties gaminiai.

Mieste moksliniais tyrimais ir konstravimu užsiima tokios stambios įmonės kaip:
 CNIITočmaš – ginkluotės kūrimas;
 L. Koškino vardo konstruktorių biuras (ООО КБАЛ им. Л.Н. Кошкина);
 MOkslinis techninis centras „Versija“ (НТЦ «Версия»);
 UAB „Bi-vest“ (ЗАО «Би-вест»).

Pramonės įmonės:
 Klimovsko specializuotoji šaudmenų gamykla;
 Gamykla „Džileks“ (Джилекс) – siurblių ir susijusios įrangos gamyba;
 Klimovsko vamzdžių gamykla (Климовский трубный завод);
 Klimovsko lakų ir dažų gamykla (Климовский лакокрасочный завод);
 Klimovsko bandomoji eksperimentinė gamykla (Климовский опытно-экспериментальный завод);
 Medinių žaislų fabrikas „Klimo“ (Фабрика деревянных игрушек «Климо»)
 Klimovsko monetų ruošinių gamykla „Gurt“ (Климовский завод монетных заготовок ООО «ГУРТ»).

Miestų partnerystė 
  Novočeboksarskas, Rusija
  Ichtimanas, Bulgarija

Nuorodos 

Maskvos srities miestai